Eeltoodust lähtuvalt ning Osaühingu E‑KONSULT poolt koostatud eksperthinnangu "Kõrghoonete rajamisega kaasneda võivad negatiivsed mõjud" soovitusel, tuleb teemaplaneeringu käigus määratud 11 kõrghoonete piirkondade arendamisel ette näha terviklahendusi, mis toetavad maksimaalselt elukeskkonna väärtustamist (avalik ruum) ning kinnisvara potentsiaali kasutamist. Vajalik on koostada kogu piirkonda, koos külgneva tänavaruumiga hõlmav detailplaneering, millega vajadusel kaasneb keskkonnamõjude hindamine. Kõrghoonete paiknemisega kaasnevate keskkonnamõjude hindamine peab senisest enam keskenduma kõrghoonete koosmõjudele nii omavahel kui väljapoole. Kui seada praktiliseks eesmärgiks piirkonna välisruumi kompleksne väljaarendamine, võib sellest võita ka praegune elanikkond. Arvestada tuleb rohevõrgustiku elementide ja liikumissuundadega ning võimaldada nende täiendamist piirkonna sees. Olenevalt kõrghoone iseloomust kasvab nende rajamisega vajadus haljastatud välispuhkeruumi ning liikumisvõimaluste järele. Tugevama kasutussurve alla satuvad pargi(laadsed) alad lähikonnas. (Osaühing E‑KONSULT, 2005)